ITEL วิ่ง 4% รับข่าวย้ายเทรด SET เพิ่มโอกาสแข่งขัน-ขยายธุรกิจ รับแผน New S-Curve
ITEL บวก 4% รับข่าวดี ตลท.ไฟเขียวย้ายเทรด SET ดีเดย์ 8 พ.ย.นี้ จ่อเดินหน้าขยายธุรกิจทั้งใน-ตปท. สอดรับแผน New S-Curve หวังผลักดันรายได้ และกำไรเติบโตต่อเนื่อง
5 พ.ย. 2564

ผู้สื่อข่าวรายงานว่าวันนี้ (5 พ.ย. 2564) ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 10:55 น. อยู่ที่ระดับ 5.05 บาท เพิ่มขึ้น 0.19 บาท หรือ 3.91% โดยทำจุดสูงสุดที่ 5.10 บาท และทำจุดต่ำสุดที่ 4.90 บาท ด้วยมูลค่าการซื้อขาย 213.05 ล้านบาท

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า ตลาดหลักทรัพย์ได้อนุมัติการย้ายหลักทรัพย์ของ ITEL เข้าซื้อขายในตลาดหลักทรัพย์แห่งประเทศไทย (SET) กลุ่มอุตสาหกรรมเทคโนโลยี หมวดธุรกิจเทคโนโลยีสารสนเทศและการสื่อสาร โดยย้ายจากตลาดเดิม คือ ตลาดหลักทรัพย์ เอ็ม เอ ไอ (mai) กลุ่มอุตสาหกรรม เทคโนโลยี  มีผลตั้งแต่วันที่ 8 พฤศจิกายน 2564 เป็นต้นไป
ทั้งนี้บริษัทฯ มุ่งเน้นการส่งเสริมความแข็งแกร่งทางด้านฐานะทางการเงิน โดยการบริหารจัดการองค์กร ปรับปรุงประสิทธิภาพการให้บริการ และนำนวัตกรรมเทคโนโลยีใหม่ๆ มาใช้ในการพัฒนาบริการให้มีเสถียรภาพสูงสุด ทั้งการลงทุนที่มากขึ้นจะส่งผลให้เกิดสภาพคล่องที่มากขึ้น ซึ่งสอดคล้องกับแผนการเพิ่มทุนของบริษัท นำไปสู่มูลค่าตามราคาตลาดที่สูงขึ้นจากการปรับตัวสูงขึ้นของราคาหุ้น และทุนจดทะเบียน สร้างความได้เปรียบเชิงการแข่งขัน สามารถรุกขยายธุรกิจทั้งในประเทศ และต่างประเทศ สอดคล้องกับแผน New S-Curve ส่งผลให้การดำเนินงานในด้านรายได้ และกำไรสุทธิเติบโตอย่างต่อเนื่อง
โดยหลังจากย้ายเข้าจดทะเบียนซื้อขายใน SET บริษัทฯ มีแผนผนึกกำลังทางธุรกิจตามแผน New S-Curve เพื่อตอบโจทย์ลูกค้า สร้างการรับรู้แบรนด์ และเป็นที่ยอมรับทั้งใน และต่างประเทศ เชื่อว่าจะผลักดันให้รายได้เติบโต ซึ่งเป็นกลุ่มรายได้ที่มีอัตราการทำกำไรขั้นต้นอยู่ในเกณฑ์ที่ดี และยังเป็นการกระจายความเสี่ยงจากการพึ่งพาธุรกิจโครงข่ายเพียงอย่างเดียว ส่งผลดีต่อการนำ ITEL ก้าวไปสู่การเติบโตได้อย่างยั่งยืน อีกทั้งส่งผลดีต่อผู้ถือหุ้นในระยะยาว
 